വെടിക്കെട്ട് താരമില്ലാതെ കൊല്ക്കത്ത നിര്ണായക മത്സരത്തിന് ഡല്ഹിയെ ബാറ്റിങ്ങിനയച്ചു Begin typing your search... X ഇന്ത്യന് പ്രീമിയര് ക്രിക്കറ്റ് 2021 സീസണിന്റെ പ്ലേ ഓഫ് ഉറപ്പാക്കാന് ഇന്നു നിര്ണായക മത്സരത്തിനിറങ്ങുന്ന കൊല്ക്കത്ത നൈറ്റ് റൈഡേഴ്സിനു തുടക്കത്തില തിരിച്ചടി. ടീമിന്റെ വെടിക്കെട്ട് ബാറ്റ്സ്മാനും മികച്ച ഓള്റൗണ്ടറുമായ വെസ്റ്റിന്ഡീസ് താരം ആന്ദ്രെ റസല് പരുക്കിനെത്തുടര്ന്ന് ഇന്നു കളിക്കില്ല. റസലിനു പകരം കിവീസ് താരം ടിം സൗത്തിയെ ആദ്യ ഇലവനില് ഉള്പ്പെടുത്തിയ കൊല്ക്കത്ത ഷാര്ജയില് ഡല്ഹി ക്യാപിറ്റല്സിനെതിരേ ആദ്യം ഫീല്ഡ് ചെയ്യും. മത്സരത്തില് ടോസ് നേടിയ കൊല്ക്കത്ത നായകന് ഡല്ഹി ക്യാപിറ്റല്സിനെ ബാറ്റിങ്ങിന് അയയ്ക്കുകയായിരുന്നു. റസിലിനു പുറമേ പേസര് പ്രസിദ്ധ് കൃഷ്ണയെയും കൊല്ക്കത്ത ഒഴിവാക്കിയിട്ടുണ്ട്. പ്രസിദ്ധിനു പകരം മലയാളി താരം സന്ദീപ് വാര്യരാണ് ഇടംനേടിയത്. ചെന്നെ സൂപ്പര് കിങ്സിനെതിരായ കഴിഞ്ഞ മത്സരത്തില് ഫീല്ഡിങ്ങിനിടെയാണ് റസലിനു പരുക്കേറ്റത്. അതേസമയം ആ മത്സരത്തില് 19ാം ഓവറില് 22 റണ്സ് വഴങ്ങി ടീമിനെ പരാജയത്തിലേക്ക് തള്ളിയിട്ടത് പ്രസിദ്ധ് കൃഷ്ണയായിരുന്നു. ആ പ്രകടനത്തിന്റെ പേരിലാണ് ഇന്നു താരത്തെ ഒഴിവാക്കിയിരിക്കുന്നത്. ഡല്ഹി നിരയിലും ഒരു മാറ്റമുണ്ട്. ഓപ്പണര് പൃഥ്വി ഷായ്ക്കു പകരം ഓസ്ട്രേലിയന് താരം സ്റ്റീവന് സ്മിത്ത് ഇന്നിങ്സ് തുറക്കും. പ്ലേ ഓഫ് സാധ്യത നിലനിര്ത്താന് കൊല്ക്കത്തയ്ക്ക് ഇന്നു ജയിച്ചേ തീരു. നിലവില് 10 മത്സരങ്ങളില് നിന്ന് നാലു ജയവുമായി എട്ടുപോയിന്റോടെ നാലാം സ്ഥാനത്താണ് അവര്. പഞ്ചാബ് കിങ്സ്, രാജസ്ഥാന് റോയല്സ്, മുംബൈ ഇന്ത്യന്സ് എന്നിവര്ക്കെല്ലാം എട്ടു പോയിന്റാണുള്ളതെന്നത് അവര്ക്കു കടുത്ത വെല്ലുവിളിയാകും. അതേസമയം പോയിന്റ് പട്ടികയില് ഒന്നാം സ്ഥാനം തിരിച്ചുപിടിക്കാനാണ് ഡല്ഹി തയാറെടുക്കുന്നത്. 10 മത്സരങ്ങളില് നിന്ന് 16 പോയിന്റുള്ള ഡല്ഹി നിലവില് രണ്ടാമതാണ്. റണ്റേറ്റിന്റെ അടിസ്ഥാനത്തില് 16 പോയിന്റുമായി ചെന്നൈ സൂപ്പര് കിങ്സ് ആണ് തലപ്പത്ത്. TAGS: Popular X TAGS: